kardosdrur/scandi-wiki huggingface dataset:
Eileen Gu

Eileen Feng Gu (født 3. september 2003), kinesiske navn: Gu Ailing, er en kinesisk freestyleskiløber, der konkurrerer i disciplinerne Halfpipe, Slopestyle, og big air, siden 2019. Hun har tidligere repræsenteret USA ved VM i freestyle skiløb 2018-19.

Hun deltog ved verdensmesterskabet i freestyle-skiløb i 2021, hvor hun vandt to guldmedaljer i konkurrencerne halfpipe og slopestyle. Gu blev den første freestyle-skiløber til at vinde to guldmedaljer ved verdensmesterskabet. Hun vandt også en bronzemedalje i disciplinen big air. Samme år, i 2021, blev Gu den første kvinde til at lande en double cork 1440.

Ved Vinter-OL 2022 i Beijing vandt hun, som den yngste freestyle-skiløber, OL-guld i big air. Hun landede sit første forsøg nogensinde på en double cork 1620, som den bare anden kvinde, efter franske Tess Ledeux der også vandt sølv ved samme konkurrence.

Resultater ved verdensmesterskabet 
 8 sejre: 5 halfpipe, 2 slopestyle, 1 big air
 12 gange på podiet: 6 halfpipe, 5 slopestyle, 1 big air

Statsborgerskab 
Gu er født i USA og har amerikansk far og førstegenerations immigrantmor fra Kina. Gu har konkurreret for Kina siden juni 2019, efter at have anmodet om et nyt statborgerskab hos Det Internationale Skiforbund. Hendes mål var at konkurrere for Kina ved vinter-OL 2022. Ved at annoncere ændringen sagde hun, at hun gennem skiløb håber "at hjælpe med at inspirere millioner af unge mennesker" i Kina og "at forene mennesker, fremme fælles forståelse, skabe kommunikation og skabe venskaber mellem nationer." Hun taler desuden flydende Mandarin og engelsk og hun studerer desuden hos Stanford University i Palo Alto.

Gu har afvist at afsløre sit statsborgerskab. Kina anerkender ikke dobbelt statsborgerskab, og det kinesiske generalkonsulat i New York fortalte til BBC, at Gu skulle være blevet naturaliseret eller opnået permanent opholdsstatus i Kina for at kunne konkurrere for sit hold. I interviews kommenterede Gu: "Ingen kan benægte, at jeg er amerikaner, ingen kan benægte, at jeg er kineser." Hun sagde også: "Når jeg er i USA, er jeg amerikaner, men når jeg er i Kina er jeg kineser." Hendes situation omkring statsborgerskabet er blevet stærkt kritiseret i USA, og efter OL-triumfen i 2022, var hashtagget #EileenGuTraitor (Eileen Gu er en forræder) blandt de mest populære i USA. Mange mente, at hun ved at stille op for Kina er med til sportwashing for Kina.

Modelkarriere 
Gu har også en karriere som modemodel og er repræsenteret af bureauet IMG Models. Fra januar 2022 har hun deltaget i en række kampagner, herunder for Fendi og Gucci, IWC Schaffhausen og Tiffany & Co. og Louis Vuitton. Gu har optrådt på flere magasinforsider, herunder Elle og Vogue China.

Referencer

Eksterne henvisninger 
 

Freestyleskiløbere fra Kina
Freestyleskiløbere fra USA
Deltagere for Kina ved vinter-OL 2022
Freestyleskiløbere ved vinter-OL 2022
Medaljevindere ved vinter-OL 2022
Olympiske mestre fra Kina
Personer fra San Francisco
Deltagere i X-Games
Ildfast ler

Ildfast ler er betegnelsen for lerarter, der kan tåle opvarmning til høj temperatur, normalt omkring 1.650 °C, uden at smelte. Sten af ildfast ler anvendes især som foring i ovne, samt til beklædninger og belægninger, der skal være slidstærke og kunne modstå frost. I modsætning til sædvanlig ler har ildfast ler et højt indhold af silicium- og aluminiumoxid, og et lavt indhold af jernoxider og alkalimetaller, foruden at den er kalkfri.

Egenskaber 
Ildfaste lere klassificeres normalt efter den temperatur, hvorved de begynder at smelte, som den fx kan måles med segerkegler. De lødigste ildfaste lere smelter først ved temperaturer over 1.775 °C , men betegnelsen ildfast ler dækker også mindre lødige lere med et smeltepunkt over 1.515 °C.

I mineralogisk henseende indeholder ildfaste lere en så stor andel kaolinit, at indholdet af aluminiumoxid er 30-45%, og det samlede indhold af silicium- og aluminiumoxid er mindst 93%.

Forekomster i Danmark 
I Danmark kendes ildfast ler fra forekomster på det sydvestlige Bornholm. Dels forekommer der ved Bagå nord for Rønne lerlag fra Jura-perioden, som tidligere blev udvundet og på Hasle Klinker- og Chamottestensfabrik forarbejdet til ildfaste sten og klinker, dels findes der ved Nygård øst for Rønne kaolin, også kaldet pibeler, som blev udvundet og på Den kongelige Porcelainsfabrik forarbejdet til porcelæn og ildfaste sten.

På øerne Mors og Fur i Limfjorden forekommer lag af moler fra Eocæn-etagen, som egentlig ikke i mineralogisk forstand er en ler, da den ikke er domineret af lermineraler, men derimod af siliciumoxid, i form af kiselalger. Moler er siden begyndelsen af 1900-tallet udvundet til fremstilling af ildfaste sten, men også til en række andre anvendelser, fx kattegrus, absorberende granulat og fortykningsmiddel.

Se også 
 Ildfaste materialer

Referencer 

Ler
Byggematerialer
Willi Orbán

Vilmos Tamás "Willi" Orbán (født d. 3. november 1992) er en tysk-ungarnsk professionel fodboldspiller, som spiller for Bundesliga-klubben RB Leipzig og Ungarns landshold.

Klubkarriere

Kaiserslautern 
Orbán begyndte sin karriere hos 1. FC Kaiserslautern, og gjorde sin debut for førsteholdet i 2011. Mellem 2011-2013 spillede Orbán hovedsageligt på reserveholdet, men spillede også sporadisk for førsteholdet. 

Orbán etablerede sig fra 2013 og frem som en fast mand i Kaiserslautern mandskabet, og blev i 2014-15 sæsonen valgt som årets spiller i klubben.

RB Leipzig 
Orbán skiftede i maj 2015 til RB Leipzig. Orbán blev hurtigt en vigtig del af Leipzig holdet som i 2015-16 sæsonen sikrede oprykning til Bundesligaen.

Orbán blev gjort til viceanfører før 2016-17 sæsonen. Orbán var derfor anfører for holdet i alle de kampe hvor at Dominik Kaiser ikke spillede, og var i de kampe den yngste anfører i Bundesligaen. Efter at Kaiser skiftede til Brøndby i 2018, blev Orbán gjort til Leipzigs nye anfører.

Orbán blev valgt af sportsmagasinet Kicker til Årets hold i Bundesligaen for 2018-19 sæsonen.

Landsholdskarriere 
Orbán er født i Tyskland til en far fra Ungarn og en mor fra Polen, og kunne dermed vælge at spille for all 3 landshold.

Ungdomslandshold 
Orbán spillede i 2014 2 kampe for Tysklands U/21-landshold.

Seniorlandshold 
Orbán nævnte flere gange i løbet af 2016 og 2017 at hans ønske var at spille for Tyskland. Orbán blev dog ikke udtaget af Tyskland, og han valgte den 1. oktober 2018 at erklære for Ungarn. Han debuterede for Ungarns landshold få dage senere, den 12. oktober 2018.

Orbán var del af Ungarns trup til EM 2020.

Titler 
Individuelle

 Årets Spiller i 1. FC Kaiserslautern: 1 (2014-15)
 Kickers Årets Hold i Bundesligaen: 1 (2018-19)

Kilder

Eksterne henvisninger 

Fodboldspillere fra Ungarn
Fodboldspillere fra Tyskland
Fodboldlandsholdsspillere fra Ungarn
Fodboldspillere fra 1. FC Kaiserslautern
Fodboldspillere fra RB Leipzig
Deltagere ved det europæiske mesterskab i fodbold 2020
Nils van der Poel

Nils van der Poel (født 25. april 1996 i Trollhättan, Sverige) er en svensk skøjteløber.

Poel vandt hans første olympiske guldmedaljer ved Vinter-OL 2022 i Beijing, i henholdsvis  5000 meter-konkurrencen for herrerne og guld i 10000 meter-konkurrencen. Ved samme lejlighed lavede han en ny olympisk rekord på 5000 meteren med en tid på 6:08.84, hvilket slog den tidligere 34 årige rekord fra landsmanden Tomas Gustavfson og senere også på 10000 meter-konkurrencen.

Referencer

Eksterne henvisninger 
 

Skøjteløbere
Deltagere for Sverige ved vinter-OL 2018
Deltagere for Sverige ved vinter-OL 2022
Medaljevindere ved vinter-OL 2022
Olympiske mestre fra Sverige
Sahra-Josephine Hjorth

Sahra-Josephine Hjorth er en dansk iværksætter, der især er kendt for at at stå i spidsen for online-learning-selskabet CanopyLAB og for at være tidligere næstformand for DI Digital.

Baggrund og uddannelse 
Sahra-Josephine Hjorth er datter af en dansk mor og en iransk flygtning og er opvokset i Aarhus. Hun har læst en toårig gymnasial uddannelse i New Mexico, USA, og gennemgået et fireårigt bachelor-studie i Internationale Relationer på American University i Washington DC, USA, der dog aldrig afsluttedes med en bachelorgrad. Da Sahra-Josephine kom hjem til Danmark, blev hun optaget på en kandidatuddannelse på Aalborg Universitet. I forbindelse med MA studierne var hun på et praktikophold på det danske konsulat i Skt. Petersborg. 

Efter Sahra-Josephine Hjorth afsluttede sine MA studier, blev hun optaget på Aalborg Universitets Institut for Kultur og Globale Studier hvor hun var ph.d.-studerende. Dette studie afsluttede hun dog ikke, da hendes ph.d.-afhandling blev afvist af universitetet.

Karriere
I 2015 stiftede Sahra-Josephine Hjorth firmaet CanopyLAB sammen med sin ægtemand Christian Skræm Juul Jensen, en virksomhed der i august 2022 blev begæret tvangsopløst, på grund af et for sent indleveret regnskab. Hun er tidligere medlem af chefredaktionen for Ræson.

I juni 2021 blev Sahra-Josephine Hjorth valgt som næstformand i DI Digital, som er Dansk Industris branchesammenslutning af virksomheder indenfor it-branchen. Efter kritisk presseomtale blev Sahra-Josephine Hjort i juni 2022 afløst af Nokia-direktør Lise Karstensen som næstformand for brancheforeningen.

Hæder 

I januar 2022 blev det offentliggjort, at Sahra-Josephine Hjorth som den eneste dansker var blevet udnævnt til den tidligere amerikanske præsident Barack Obamas fonds lederprogram. Dette var kommet i stand efter indstilling fra den tidligere NATO-generalsekretær og forhenværende danske statsminister Anders Fogh Rasmussen.

Kontroverser 
I 2022 bragte Ekstrabladet en række kritiske artikler om hendes virksomhed, herunder at virksomheden havde modtaget Covid-19-kompensation fra staten i 2020 baseret på at den havde angivet et forventet antal medarbejdere ved årets udgang på omkring 100, hvor det aktuelle tal viste sig at være to. 

Som fagligt grundlag for sit virke i CanopyLAB havde Sarah-Josephine Hjorth angivet, at hun havde en ph.d.-titel, men Ekstrabladet afslørede i januar 2022, at hendes ph.d.-afhandling var blevet afvist af bedømmelsesudvalget og således aldrig var blevet antaget til forsvar. 

I maj 2022 blev det påvist, at hun i en ansøgning til Innovationsfonden, som blev bevilget, havde angivet at hun underviste i kunstig intelligens og læring på NASA Ames Research Center, selvom hun aldrig havde været ansat på stedet.

Berlingske kunne i juni 2022 afsløre at hun aldrig afsluttede sine studier ved American University, Washington DC, USA, med en bachelorgrad, selvom hun ifølge sit cv havde angivet det modsatte.

Referencer

Eksterne henvisninger

Profil på Twitter

Iværksættere fra Danmark
Store Kaukasus

Store Kaukasus (, Бөјүк Гафгаз, بيوک قافقاز; , Didi K'avk'asioni ;  , Bolshoy Kavkaz, nogle gange oversat som " Kaukasus Major ") er den største bjergkæde i Kaukasusbjergene.

Bjergkæden strækker sig over omkring 1.200 km. fra vest-nordvest til øst-sydøst, mellem Taman-halvøen i Sortehavet til Absheron-halvøen i Det Kaspiske Hav: fra det vestlige Kaukasus i nærheden af Sochi på den nordøstlige kyst af Sortehavet og når næsten til Baku ved det kaspiske hav.

Geografi 
Bjergkæden er traditionelt opdelt i tre dele:

 Det vestlige Kaukasus, mellem Sortehavet og Mount Elbrus
 Det centrale Kaukasus, mellem Mount Elbrus og Mount Kazbek
 Det østlige Kaukasus, mellem Kazbek-bjerget og Det Kaspiske Hav

I det vådere vestlige Kaukasus er bjergene stærkt skovklædte (løvskov op til 1.500 meter over havet, nåleskov op til 2.500 moh og alpin tundra over trægrænsen). I det mere tørre østlige Kaukasus er bjergene for det meste træløse.

Grænsen mellem Europa og Asien 
Kaukasus' vandskel anses også af nogle for at være grænsen mellem Østeuropa og Vestasien. Den europæiske del nord for vandskellet er kendt som Nordkaukasus; den asiatiske del mod syd som Transkaukasien eller Sydkaukasus, som er domineret af bjergkæden Lille Kaukasus, og hvis vestlige del konvergerer med det Østanatolien.

Ruslands grænse med Georgien og Aserbajdsjan løber langs det meste af Kaukasus' længde. Georgiens militære hovedvej (Darialkløften) og Trans-Kaukasus hovedvejen krydser bjergkæde i højder på op til 3.000 moh.

Vandskel 
Kaukasus-vandskellet var grænsen mellem Kaukasus-provinsen i det russiske imperium i nord og Osmannerriget og Persien i syd i 1801, indtil den russiske sejr i 1813 og Gulistan-traktaten, som flyttede grænsen til det russiske imperium. godt ind i Transkaukasien. Grænsen mellem Georgien og Rusland følger stadig vandskellet næsten nøjagtigt (bortset fra Georgiens vestgrænsen, som strækker sig syd for vandskellet, og bortset fra en smal stribe territorium i det nordvestlige Kakheti og det nordlige Mtskheta-Mtianeti, hvor Georgien går nord for vandskellet), mens Aserbajdsjan i sit nordøstlige hjørne har fem distrikter nord for vandskellet (Khachmaz, Quba, Qusar, Shabran og Siazan).

Toppe 

 Elbrus, 5.642 moh.  er det højeste bjerg i Europa.
 Dykh-Tau, 5.205 moh. 
 Shkhara, 5.201 moh. 
 Koshtan-Tau, 5.151 moh. 
 Shota Rustaveli, 4.859 moh. 
 Kazbek (Mkinvartsveri), 5.047 moh. 
 Tebulosmta,4.493 moh. 
 Diklosmta, 4.285 moh. 
 Bazardüzü, 4.466 moh. 
 Babadag, 3.629 moh. 
 Katyn-Tau, 4.979 moh. 
 Pik Pushkina, 5.033 moh. 
 Janga, 5.051 moh. 
 Tetnuldi, 4.858 moh. 
 Ushba, 4.710 moh. 
 Ailama, 4.525 moh. 
 Mount Karakaya, 3.646 moh. , det højeste bjerg i Skalisty-kæden

Bjergpas 

 Darialkløften
 Marukhis Ugheltekhili  )
 Pereval Klukhorskiy  ,
 Mamison Passet  ,
 Jvris Ugheltekhili  ,
 Dübar Passet  ,

Kilder og henvisninger 

 Kort fra en.wiki med bjergtoppene markeret (Linkene på kortet går til en.wiki)

Bjergkæder i Europa
Kaukasus' geografi
Ruslands geografi
Aserbajdsjans geografi
Georgiens geografi
Jens Henrichsen Dorch

Jens Henrichsen Dorch (født den 21. maj 1760, død den 24. marts 1812) var en af de seks borgere, der stod fadder til eventyrdigteren H.C. Andersen 2. påskedag 1805 i Sankt Hans Kirke i Odense.

Dorch er en del af historien om H.C. Andersens træstillads, der tilsyneladende var en trækonstruktion det blev udbygget til dels til et værksted og dels en brudeseng, hvori H.C. Andersen beskriver at have ligget greveligt som spæd i alle sine tre levnedsbeskrivelser.

Dorch var hattemagermester i Odense i Hattefirmaet Henrik Dorch, grundlagt den 12. februar 1753 af hans far, Hendrich Hendrichsen Dorch (1721-1781). 

I følge Odensedatabasen levede Dorch hele sit liv i Frue Kirkestrædet i det såkaldte Overgadekvarter ved Vor Frue Kirke (Odense), ikke langt fra H.C. Andersens Barndomshjem og Odense Å. Udover hattemager fungerede Dorch desuden som såkaldt Borgerkaptajn i Odense.

Dorch bestod sin svendeprøve som hattemager den 21. november 1775, blev hattemagermester den 11. december 1781 og overtog sin fars firma allerede få dage derefter, den 15. december.

I 1782 blev Dorch viet til Giertrud Clausdatter, med hvem han blandt andet fik sønnen Henrik Jensen Dorch (1782-1862), der videreførte familiefirmaet ved faderens død.

Henvisning 

H.C. Andersen
Personer fra Odense
Ivo Janssen

Ivo Janssen (født i Venlo 1962) er en nutidig pianist, med fokus på klassisk musik.

Ivo Janssen blev født i Venlo, Holland, i 1963. Han studerede klaver hos Jan Wijn og Robert Levin. Fra 1986 til i dag har han modtaget adskillige priser, og har indspillet adskillige albums, mest med klassisk musik, af Bach, Schumann, Brahms, Debussy, Hindemith og andre komponister.

Hans "Toccata!" Projektet kombinerer J. S. Bach med nutidige hollandske komponister, for eksempel Louis Andriessen, Michiel Borstlap, Leo Samama og Christina Viola Oorebeek.

Kilder og henvisninger 

 www.voidclassics.com
 Diskografi på allmusic.com

Pianister
Frank Grillo

Frank Anthony Grillo (født 8. juni 1965) er en amerikansk skuespiller. Han er bedst kendt for at spille Brock Rumlow i Marvel Cinematic Universe-filmene Captain America: The Winter Soldier (2014), Captain America: Civil War (2016), Avengers: Endgame (2019) og
den animerede tv-serie What If...? (2021). Han havde sin første hovedrolle i action-gyseren The Purge: Anarchy (2014), hvor han spillede sergent Leo Barnes, som han spillede igen i The Purge: Election Year (2016). Han har også spillet med i Warrior (2011), The Grey (2012), End of Watch (2012), Zero Dark Thirty (2012), Wolf Warrior 2 og Wheelman (begge i 2017), og Boss Level (2021).
Grillos har også medvirket i en ræke tv-serier inklusive Kingdom (2014–2017), Battery Park (2000), For the People (2002–2003), The Shield (2002–2003), Prison Break (2005–2006), Blind Justice (2005), The Kill Point (2007) og Billions (2020).

Filmografi

Film

Tv

Referencer

Eksterne henvisninger 

 

Skuespillere fra USA
Picton Castle

Picton Castle () er en middelalderborg nær Haverfordwest i communityet Uzmaston, Boulston and Slebech, Pembrokeshire, Wales. Oprindeligt blev den opført i 1200-tallet af en flamsk ridder, og kom senere i Sir John Wogans ejerskab. Det er siden blevet ombygget adskillige gange.

I 1405 angreb franske tropper, der støttede Owain Glyndŵr, borgen, og den blev erobret igen under den engelske borgerkrig i 1645 af rundhovederne.

Borgen og jordene omkring er ejet af Picton Castle Trust, og det er en listed building af første grad.

Se også 
 Borge og slotte i Storbritannien og Irland
 Borge og slotte i Wales

Referencer

Eksterne henvisninger 

Slotte i Wales
Upton Castle

Upton Castle er en middelalderborg eller befæstet herregård fra 1200-tallet, der ligger nær Cosheston, Pembrokeshire i Wales. I 1811 blev bygningen beskreve tsom en ruin af Nicholas Carlisle.
Den er i dag i privateje, men parken omkring Upton Castle er åben for offentligheden.

Se også 
 Borge og slotte i Storbritannien og Irland
 Borge og slotte i Wales

Referencer

Eksterne henvisninger 

Slotte i Wales
Borgruiner i Wales
Vejstrup Pigehjem

Vejstrup Pigehjem var et statsungdomshjem fra 1908 til 1961 for "faldne kvinder", indrettet i et tidligere fattighjem. Hjemmet blev ledt af Gerda Schneekloth indtil hendes død i 1927. I 1962 overtog Børne- og ungdomsforsorgen  stedet med  Herluf Houlberg som forstander; Det var da opdragelseshjem først for  drenge, men senere også for piger.  Stedet lukkede i  1986, og har senere været en del af Idrætsskolerne i Oure

Kilder og henvisninger

Socialpolitik
Bygninger, konstruktioner og anlæg i Svendborg Kommune
Etableret i 1908
Warren G. Magnuson

Warren Grant "Maggie" Magnuson (født 12. april 1905 i  Moorhead, Minnesota, USA, død 20. maj 1989 i Seattle, Washington, USA) var en amerikansk politiker. 

Magnusson blev født i Minnesota, hvor han gik i high school. Han gik efterfølgende på college i North Dakota. Senere flyttede han til Seattle, hvor han studerede på University of Washington fra 2. oktober 1925. Året efter fortsatte han på UW School of Law, hvor han blev færdig i 1929.

Han var over fire perioder medlem af Repræsentanternes Hus for Demokraterne fra 3. januar 1937 til 13. december 1944, hvor han repræsenterede delstaten Washington. Fra 14. december 1944 til 3. januar 1981 var han over 19 perioder medlem af Senatet for samme parti og samme delstat. Forinden blev han i 1932 valgt til Washingtons lokale Repræsentanternes Hus for Seattle, hvor han sad i en enkelt periode. Fra 1934 til 1936 var han anklager i King County.

Referencer 

Politikere fra USA
Medlemmer af USA's kongres for det demokratiske parti
Medlemmer af Senatet i USA
Personer fra Minnesota
Lukas Klostermann

Lukas Manuel Klostermann (født d. 3. juni 1996) er en tysk professionel fodboldspiller, som spiller for Bundesliga-klubben RB Leipzig og Tysklands landshold.

Klubkarriere

VfL Bochum 
Klostermann fik sin professionelle debut for Bochum i marts 2014, og imponerede stort i de sidste kampe i slutningen af 2013-14 sæsonen. Det lykkedes dog efter sæsonen ikke at blive enig med Bochum om en kontrakt med klubben.

RB Leipzig 
Efter at have forladt Bochum, skiftede Klostermann til RB Leipzig. Klostermann blev i løbet af 2015-16 sæsonen fast mand på højre-backen, og forblev i denne rolle frem til begyndelsen af 2018, hvor han som resultat af skader mistede sin plads til Konrad Laimer. Han vendte dog skarpt tilbage efter sin skadesperiode, og har spillet en vigtig rolle for Leipzig som både højre-back, men også som center-back.

Landsholdskarriere

Ungdomskarriere 
Klostermann har repræsenteret Tyskland på flere ungdomsniveauer.

Olympiske fodboldhold 
Klostermann var del af Tysklands trup OL i 2016. Tyskland nåede her til finalen, men tabte her til Brasilien.

Seniorlandshold 
Klostermann gjorde sin debut for seniorlandsholdet den 20. marts 2019. Han var del af Tysklands trup til EM 2020 og VM 2022.

Titler 
RB Leipzig
 DFB-Pokal: 1 (2021-22)

Tyskland

 Sommer-OL 2016: Sølvmedalje

Referencer

Eksterne henvisninger 

Fodboldspillere fra Tyskland
Fodboldlandsholdsspillere fra Tyskland
Fodboldspillere fra VfL Bochum
Fodboldspillere fra RB Leipzig
Fodboldspillere ved sommer-OL 2016
Deltagere for Tyskland ved sommer-OL 2016
Olympiske medaljevindere i fodbold
Olympiske sølvmedaljevindere fra Tyskland
Deltagere ved det europæiske mesterskab i fodbold 2020
Deltagere ved verdensmesterskabet i fodbold 2022
Marcel Halstenberg

Marcel Halstenberg (født 27. september 1991) er en tysk professionel fodboldspiller, som spiller for 2. Bundesliga-klubben Hannover 96.

Klubkarriere

Hannover og Dortmund reservehold 
Halstenberg begyndte sin karriere hos Hannover 96, og gjorde i 2010 sin debut for Hannovers reservehold. 

Halstenberg skiftede i april 2011 til Borussia Dortmund, og blev også en del af reserveholdet der. Han havde kort involvering med førsteholdet i løbet af 2012-13 sæsonen, men kom aldrig på banen for førsteholdet.

St. Pauli 
Halstenberg skiftede i juli 2013 til St. Pauli, hvor at han spillede sin første kampe for et førstehold i sin karriere.

RB Leipzig 
Halstenberg skiftede i august 2015 til RB Leipzig. Han blev valgt til årets hold i Bundesligaen i 2018-19 sæsonen.

Hannover 96 retur 
Halstenberg vendte i juli 2023 tilbage tilbage til sin første klub Hannover 96.

Landsholdskarriere 
Halstenberg debuterede for seniorlandsholdet den 10. november 2017. Han var del af Tysklands trup til EM 2020.

Titler 
RB Leipzig
 DFB-Pokal: 2 (2021-22, 2022-23)

Individuelle

 Årets Hold i Bundesliga: 2018-19

Referencer

Eksterne henvisninger 

Fodboldspillere fra Tyskland
Fodboldlandsholdsspillere fra Tyskland
Fodboldspillere fra Hannover 96
Fodboldspillere fra Borussia Dortmund
Fodboldspillere fra FC St. Pauli
Fodboldspillere fra RB Leipzig
Deltagere ved det europæiske mesterskab i fodbold 2020
Matthias Mayer

Matthias Mayer (født 9. juni 1990) er en østrigsk alpin skiløber og olympisk mester.

Referencer

Eksterne henvisninger 
 

Alpine skiløbere fra Østrig
Alpine skiløbere ved vinter-OL 2014
Alpine skiløbere ved vinter-OL 2018
Alpine skiløbere ved vinter-OL 2022
Medaljevindere ved vinter-OL 2014
Medaljevindere ved vinter-OL 2018
Medaljevindere ved vinter-OL 2022
Olympiske mestre fra Østrig
Olympiske bronzemedaljevindere fra Østrig
Bolesław Woytowicz

Bolesław Woytowicz (født 5. december 1899 i Dunaivtsi, Ukraine - død 11. juli 1980 i Katowice, Polen) var en polsk komponist, pianist og lærer.

Woytowicz studerede komposition på Musikkonservatoriet i Warszawa, og i Paris hos Nadia Boulanger. Han har skrevet 3 symfonier, orkesterværker, kammermusik, korværker, sange etc. Woytowicz underviste som lærer i komposition og klaver på Musikkonservatoriet i Warszawa, og på Musikkonservatoriet i Katowice. Han var i 15 år udøvende koncertpianist, og rejste rundt som solist hos alverdens symfoniorkestre.

Udvalgte værker 

 Symfoni nr. 1 (1938) - (20 variationer i symfonisk form) - for orkester
 Symfoni nr. 2 "Warszawa" (1945) - for orkester
 Symfoni nr. 3 (1963) - (Symfoni Koncertante) - for klaver og orkester

Eksterne henvisninger 
 om Bolesław Woytowicz

Komponister fra Polen
Pianister fra Polen
Lærere